b'\n_START_ARTICLE_\nReijo Jallinoja\n_START_PARAGRAPH_\nReijo Seppo Jallinoja (s. 3. toukokuuta 1941) on suomalainen arkkitehti._NEWLINE_Jallinoja valmistui Teknillisest\xc3\xa4 korkeakoulusta arkkitehdiksi vuonna 1967. H\xc3\xa4nen diplomity\xc3\xb6ns\xc3\xa4 pohjalta laadittiin Helsingin It\xc3\xa4-Pasilan asemakaava, josta kuitenkaan ei toteutettu kaikkia h\xc3\xa4nen alkuper\xc3\xa4isi\xc3\xa4 ehdotuksiaan: h\xc3\xa4nen suunnitelmiensa mukaan alueen betoni\xc2\xadrakenteiden sis\xc3\xa4\xc3\xa4n olisi tullut toimistotilojen lis\xc3\xa4ksi my\xc3\xb6s runsaasti vapaa\xc2\xadmuotoista julkista tilaa.  _NEWLINE_Helsingin kaupunkisuunnitteluviraston projektip\xc3\xa4\xc3\xa4llikk\xc3\xb6n\xc3\xa4 Jallinoja johti 1970-luvulla sek\xc3\xa4 It\xc3\xa4- ett\xc3\xa4 my\xc3\xb6hemmin my\xc3\xb6s L\xc3\xa4nsi-Pasilan kaavoitusta. Koska It\xc3\xa4-Pasila sai alusta l\xc3\xa4htien osakseen runsaasti arvostelua, L\xc3\xa4nsi-Pasila suunni\xc2\xadteltiin perin\xc2\xadtei\xc2\xadsemp\xc3\xa4\xc3\xa4n tyyliin.  Jallinoja laati my\xc3\xb6s voittaneen ehdotuksen Kumpulan yliopistoalueen suunnittelu\xc2\xadkilpailussa. H\xc3\xa4nen suunnittelemiaan ovat my\xc3\xb6s Isonniityn asuntoalue Kumpulan l\xc3\xa4nsiosassa sek\xc3\xa4 monet Pikku Huopa\xc2\xadlahden rakennukset, joista tunnetuin on vuonna 1994 valmistunut 15-kerroksinen, maamerkiksi muodostunut Terassitalo._NEWLINE_Jallinoja on laatinut kaupunkisuunnitelmia my\xc3\xb6s Kuwaitiin ja Libyaan. Teknillisen korkeakoulun professorina h\xc3\xa4n toimi vuosina 1980\xe2\x80\x931983._NEWLINE_Vuonna 2005 Jallinojalle my\xc3\xb6nnettiin rakennustaiteen valtionpalkinto._NEWLINE_Reijo Jallinojan puoliso on sosiologi Riitta Jallinoja.'